Nu kommer der faste fartkameraer på Storebælt

Kører du rundt i en elbil, der har lidt for let ved at få fart på, er det fremover også at være opmærksom, når du krydser Danmarks to største broer. Rigspolitiet vil nemlig montere faste fartkameraer på både Storebælt og på Øresund.

Årsagen er, at alt for mange kører for stærkt på broerne; faktisk så eftertrykkeligt, at de rammer grænsen for vanvidskørsel.

– Vi har desværre en meget stor og generel udfordring herhjemme med bilister, som kører alt, alt for stærkt, siger transportminister Benny Engelbrecht.

Derfor har han sammen med justitsminister Nick Hækkerup arbejdet for at få sat fartkameraer op, som vil fotografere de bilister, som kører for stærkt.

– Regeringen har gennem længere tid sat hårdt ind over for dem, der skaber utryghed i trafikken og udsætter andre mennesker for fare. Med den stræknings-ATK får vi bedre mulighed for at få fat i fartsyndere, og forhåbentlig vil kameraerne også få bilister til at tænke sig om en ekstra gang, inden de trykker speederen i bund, siger justitsminister Nick Hækkerup.

Kameraerne til både Storebælt og Øresundbroen er allerede indkøbt og er i øjeblikket ved at blive sat, oplyser Transportministeriet i en pressemeddelelse. Det er dog først forventningen, at kameraerne bliver tændt i 2022.

Nu kommer der faste fartkameraer på Storebælt